[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 12.1.2005

COM(2005) 2 τελικό

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

σχετικά με την τροποποίηση του παραρτήματος Ι του κανονισμού (ΕΟΚ) αριθ. 2658/87 για τη δασμολογική και στατιστική ονοματολογία και το κοινό δασμολόγιο

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Η σύγκλιση της τεχνολογίας πληροφοριών, των ηλεκτρονικών καταναλωτικών αγαθών, των βιομηχανιών τηλεπικοινωνιών και των νέων τεχνολογιών κατέστησε δυσκολότερη την κατάταξη νέων προϊόντων, ιδίως εκείνων που υπάγονται στα κεφάλαια 84, 85 και 90 του κοινού δασμολογίου (ΚΔ), καθώς και τη δασμολογική μεταχείριση τους.

2. Ένα πρόσφατο πρόβλημα είναι η κατάταξη των οθονών απεικόνισης (βίντεο μόνιτορ). Στην κλάση 8528 του ΚΔ δεν περιλαμβάνονται μόνο οι συσκευές τηλεόρασης. Η κλάση αυτή αποτελεί βασικά την κύρια κλάση για τις οθόνες απεικόνισης. Η κατάταξη σε άλλες κλάσεις, για παράδειγμα στις κλάσεις 8471 και 8531 προϋποθέτει την πλήρωση ορισμένων προϋποθέσεων που βασίζονται σε αντικειμενικά δεδομένα που είναι δυνατό να αποτιμηθούν. Λαμβάνοντας υπόψη την τάση που παρατηρείται σήμερα στους τομείς της τεχνολογίας πληροφοριών και των ηλεκτρονικών καταναλωτικών αγαθών να κατασκευάζουν οθόνες πολλαπλών χρήσεων, καθίσταται αδύνατο να καθοριστεί ο κύριος προορισμός μιας συγκεκριμένης συσκευής οθόνης βάσει απλών τεχνικών χαρακτηριστικών. Η τάση αυτή αναγνωρίζεται από τις υπηρεσίες της Επιτροπής, τα περισσότερα κράτη μέλη και την EICTA (Ευρωπαϊκή ένωση βιομηχανιών των τεχνολογιών πληροφοριών, των επικοινωνιών και της τεχνολογίας ηλεκτρονικών καταναλωτικών αγαθών). Κατά συνέπεια, οι περισσότερες οθόνες απεικόνισης ( άλλες από τις σωληνωτές καθοδικές λυχνίες ) κατατάσσονται στην κλάση 8528 σε έναν από τους κωδικούς για τους οποίους εφαρμόζεται δασμολογικός συντελεστής 14%, ακόμη και στις περιπτώσεις εκείνες κατά τις οποίες οι συσκευές οθόνης στην πραγματικότητα εισάγονται ή χρησιμοποιούνται μετά την εισαγωγή τους με προσωπικούς υπολογιστές.

3. Οι δασμολογικές δεσμεύσεις της Κοινότητας στο πλαίσιο του ΠΟΕ συνδέονται με συγκεκριμένες κλάσεις του ΚΔ. Εξαίρεση αποτελεί η συμφωνία για την τεχνολογία των πληροφοριών (ITA). Οι δασμολογικές παραχωρήσεις που χορηγούνται στο πλαίσιο της ITA διευκρινίζονται στα προσαρτήματα Α και Β της εν λόγω συμφωνίας. Η ITA δεν προέβλεπε την συμπερίληψη προϊόντων προς χρήση από τους τελικούς καταναλωτές. Πράγματι, το κείμενο των προσαρτημάτων Α και Β της συμφωνίας αυτής περιορίζει το πεδίο εφαρμογής των χορηγούμενων δασμολογικών παραχωρήσεων. Στο προσάρτημα Α δεν αναφέρονται οι οθόνες απεικόνισης της διάκρισης 8528 21 και το προσάρτημα Β καλύπτει μόνο τις « οθόνες » με σωληνωτές καθοδικές λυχνίες και « διατάξεις απεικόνισης με επίπεδη οθόνη για προϊόντα που εμπίπτουν στη συμφωνία αυτή ». Επομένως, η ITA δεν παρέχει λύση από οικονομική άποψη.

4. Λαμβάνοντας υπόψη την κατάσταση αυτή, την ταχεία εξέλιξη της τεχνολογίας στον τομέα των ηλεκτρονικών και την επιθυμία να αποφευχθεί η έγκριση ειδικών κανονισμών κατάταξης για κάθε συγκεκριμένο μοντέλο στην αγορά, η Επιτροπή υποβάλλει τη συνημμένη πρόταση κανονισμού του Συμβουλίου για την αναστολή των αυτόνομων δασμών ( μηδενικός δασμολογικός συντελεστής ) έως τις 31 Δεκεμβρίου 2006 για ορισμένους τύπους οθονών απεικόνισης που εμπίπτουν στον κωδικό 8528 21 90 του ΚΔ.

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

σχετικά με την τροποποίηση του παραρτήματος Ι του κανονισμού (ΕΟΚ) αριθ. 2658/87 για τη δασμολογική και στατιστική ονοματολογία και το κοινό δασμολόγιο

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 26,

την πρόταση της Επιτροπής[1],

Εκτιμώντας τα ακόλουθα:

(1) Στη συνδυασμένη ονοματολογία που θεσπίστηκε στο παράρτημα Ι του κανονισμού (ΕΟΚ) αριθ. 2658/87 του Συμβουλίου[2] οι σχετικές κλάσεις για τις οθόνες απεικόνισης είναι οι κλάσεις 8471, 8528 και 8531.

(2) Η κατάταξη των οθονών απεικόνισης σε κλάσεις άλλες από την κλάση 8528 υπόκειται σε ορισμένες προϋποθέσεις. Η σύγκλιση της τεχνολογίας πληροφοριών, των ηλεκτρονικών καταναλωτικών αγαθών και των νέων τεχνολογιών δημιούργησε μια κατάσταση όπου είναι αδύνατο να καθοριστεί, κατά την κατάταξη των οθονών απεικόνισης, βάσει απλών τεχνικών χαρακτηριστικών, ο κύριος σκοπός μιας συγκεκριμένης συσκευής οθόνης. Από τη νομολογία του Δικαστηρίου των Ευρωπαϊκών Κοινοτήτων προκύπτει ότι η κατάταξη δεν μπορεί να βασίζεται στην πραγματική χρήση του εμπορεύματος. Η ορθή κατάταξη των μεμονωμένων προϊόντων πρέπει να βασίζεται σε αντικειμενικά δεδομένα που είναι δυνατό να αποτιμηθούν. Επί του παρόντος δεν είναι δυνατό να θεσπιστούν αντικειμενικά κριτήρια που ικανοποιούν αυτήν την απαίτηση.

(3) Σύμφωνα με τα επί του παρόντος διαθέσιμα εμπορικά στοιχεία, οι οθόνες απεικόνισης που χρησιμοποιούν τεχνολογία πλάσματος ή οθόνη υγρών κρυστάλλων (LCD), με μέγεθος οθόνης 19" ή μικρότερο και με λόγο διαστάσεων οθόνης 4:3 ή 5:4 χρησιμοποιούνται κυρίως ως μονάδες εξόδου αυτόματων μηχανών επεξεργασίας πληροφοριών. Ωστόσο, οι εν λόγω οθόνες μπορούν συχνά να αναπαράγουν εικόνες βίντεο από άλλη πηγή διαφορετική από την αυτόματη μηχανή επεξεργασίας πληροφοριών και επομένως δεν πληρούν την προϋπόθεση της αποκλειστικής ή κύριας χρήσης με τέτοιες μηχανές. Αυτού του είδους οι οθόνες απεικόνισης δεν καλύπτονται από την Συμφωνία για το εμπόριο προϊόντων της τεχνολογίας πληροφοριών[3], καλούμενη « συμφωνία για την τεχνολογία των πληροφοριών » (ITA), ή από την ανακοίνωση για την εφαρμογή της εν λόγω συμφωνίας, οι οποίες εγκρίθηκαν με την απόφαση 97/359/ΕΚ του Συμβουλίου της 24ης Μαρτίου 1997 για την κατάργηση των δασμών που επιβάλλονται σε ορισμένα προϊόντα της τεχνολογίας πληροφοριών [4], .

(4) Είναι προς το συμφέρον της Κοινότητας να αναστείλει πλήρως, για περιορισμένο διάστημα, τους αυτόνομους δασμούς του κοινού δασμολογίου για τις οθόνες απεικόνισης που χρησιμοποιούν τεχνολογία πλάσματος ή οθόνες με υγρούς κρυστάλλους (LCD), με μέγεθος οθόνης 19" ή μικρότερο και με λόγο διαστάσεων οθόνης 4:3 ή 5:4, που υπάγονται στον κωδικό ΣΟ 8528 21 90. Το μέτρο αυτό θα εκπνεύσει στις 31 Δεκεμβρίου 2006, εκτός αν το Συμβούλιο αποφασίσει την παράτασή του.

(5) Ο κανονισμός (ΕΟΚ) αριθ. 2658/87 πρέπει συνεπώς να τροποποιηθεί.

(6) Εφόσον η εισαγόμενη με τον παρόντα κανονισμό τροποποίηση πρέπει να εφαρμοσθεί από την ημερομηνία εφαρμογής της συνδυασμένης ονοματολογίας για το 2005, η οποία θεσπίστηκε με τον κανονισμό (ΕΚ) αριθ. 1810/2004, ο παρών κανονισμός πρέπει να τεθεί σε ισχύ αμέσως και να εφαρμοσθεί από 1ης Ιανουαρίου 2005,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο κεφάλαιο 85, τμήμα XVI, Μέρος δεύτερο, Πίνακας δασμών, του παραρτήματος Ι του κανονισμού (ΕΟΚ) αριθ. 2658/87, το κείμενο στη στήλη 3 του κωδικού ΣΟ 8528 21 90, αντικαθίσταται από τα εξής:

«14(*)

_________________________

(*) Δασμός που αναστέλλεται αυτόνομα έως τις 31 Δεκεμβρίου 2006 για τις οθόνες απεικόνισης με μέγεθος οθόνης 19" ή μικρότερο και με λόγο διαστάσεων οθόνης 4:3 ή 5:4 (κωδικός TARIC 8528 21 90 30)».

Άρθρο 2

Ο παρών κανονισμός αρχίζει να ισχύει την ημέρα τη ς δημοσίευσής του στην Επίσημη Εφημερίδα της Ευρωπαϊκής Ένωσης .

Εφαρμόζεται από 1ης Ιανουαρίου 2005.

Ο παρών κανονισμός είναι δεσμευτικός ως προς όλα τα μέρη του και εφαρμόζεται άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

FINANCIAL STATEMENT |

DATE: |

1. | BUDGET HEADING: Chapter 12 Article 120 |

2. | TITLE: Proposal for a Council Regulation amending Annex I to Regulation (EEC) No 2658/87 on the tariff and statistical nomenclature and on the Common Customs Tariff |

3. | LEGAL BASIS: Article 26 of the EC Treaty |

4. | AIMS: Autonomous exemption for a limited period (until 31.12.2006) from duties for certain video monitors products falling within CN code 8528 21 90. |

5. | FINANCIAL IMPLICATIONS: It is very difficult to estimate the loss of own resources involved. Firstly, precise statistics are not available on the imports of this kind of products given than many are currently being misclassified in headings which are subject to a duty free treatment. Nevertheless, judging by the information provided by EICTA, and not taking account of any tariff preferences granted to certain trade partners, the loss of own resources involved may be estimated to be a total of 1 BEURO, of which 800 MEURO relate to those monitors which are actually imported with or used after importation with personal computers. |

6. | FRAUD-PREVENTION MEASURES: Application of the normal measures under the Community Customs Code. |

[1] ΕΕ C

[2] ΕΕ L 256, 7.9.1987, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1810/2004 της Επιτροπής (ΕΕ L 327, 30.10.2004, σ. 1).

[3] ΕΕ L 155, 12.6.1997, σ. 3.

[4] ΕΕ L 155, 12.6.1997, σ. 1.